তাছাড়া মিশর একটি বিশাল দেশ। এতবড় দেশের অলি-গলি সেনাবাহিনী ও পুলিশ বাহিনীর পক্ষে পাহারা দেয়া অসম্ভব। মিশরের চেয়ে ছোট দেশ হলো আফগানিস্তান ও ইরাক। অথচ সে দেশ দুটির পাহারা দেয়ার সামর্থ নাই মার্কিনীদের। কারণ এমন কাজ যেমন বিপুল জনশক্তি চায়,তেমনি বিশাল অর্থও চা্য়। মার্কিনীদের এ ব্যয়ভার তাই দেউলিয়া বানিয়ে ফেলেছে। প্রশ্ন হলো,এমন একটি যুদ্ধ লড়ার সামর্থ মিশরের সেনাবাহিনীর আছে? তাছাড়া মিশরের চারদিকে চলছে অবিরাম যু্দ্ধ। সেটি যেমন ফিলিস্তিনের গাজায়,তেমনি সূদান,লিবিয়া ও আলজিরিয়ায়। সেখানে জনগণের মাঝে ছড়িয়ে রয়েছে প্রচুর অস্ত্র। সে অস্ত্র ব্যবহার হচ্ছে সেনাবাহিনী ও পুলিশের বিরুদ্ধে। তাছাড়া লড়াই একবার শুরু হলে নির্বাচন বা ভোটযুদ্ধ তখন গুরুত্বহীন হয়ে পড়ে। তথন ফয়সালা হয় রণাঙ্গণে। অফগানিস্তানে ও ইরাকে বার বার নির্বাচন দিয়েও তাই কোন শান্তি আসছে না। শান্তি আসছে না কাশ্মিরেও। তাই প্রশ্ন, আগামীতে মিশরে যদি নির্বাচন অনুষ্ঠিতও হয় তাতেও কি শান্তি আসবে? কারণ সে নির্বাচনে একটি পক্ষ যেমন জিতবে, তেমনি আরেকটি পক্ষ হারবে। এবারের এ সামরিক অভ্যুত্থান জানিয়ে দিল,ইখওয়ানুল মুসলিমের ন্যায় একটি শক্তিশালী বিজয়ী পক্ষকে ভোটযুদ্ধে পরাজিত করা সম্ভব না হলেও তাদেরকে রাজপথে পরাজিত করা যায়। তাদের নির্বাচিত প্রেসিডেন্টকে এক বছরের মধ্যে অপসারণও করা যায়।এবং তাতে দেশীয় ও বিদেশীদের সমর্থনই পাওয়া যায়। ফলে আগামীতে নির্বাচন হলেও নির্বাচনের পর শুরু হবে রাজপথের আরেক যুদ্ধ। সামরিক অভ্যুত্থানের মধ্য দিয়ে বস্তুত মিশরকে এমন এক অবিরাম যুদ্ধের মধ্যেই ঠেলে দেয়া হলো। (লন্ডন, ৯/৭/২০১৩)